รัชกาลที่ 10 ทรงประกอบพระราชพิธีเฉลิมพระราชมณเฑียร บรรทมเหนือพระแท่นราชบรรจถรณ์
รัชกาลที่ 10 ทรงประกอบพระราชพิธีเฉลิมพระราชมณเฑียร บรรทมเหนือพระแท่นราชบรรจถรณ์วันที่ 4 พฤษภาคม 2562 พระบาทสมเด็จพระเจ้าอยู่หัว ทรงฉลองพระองค์เฉลิมพระราชมณเฑียร ทรงพระสังวาลนพรัตน์ราชวราภรณ์และพระสังวาลพระนพ เสด็จเข้าริ้วขบวนเชิญเครื่องพระราชพิธีเฉลิมพระราชมณเฑียร ริ้วขบวนตั้งแถวในพระที่นั่งไพศาลทักษิณ หันหน้าทิศตะวันออก พลตำรวจโท วีระชัย กรานคำยี และพลตำรวจเอก ไตรรัตน์ อมาตยกุล เป็นผู้นำเทียนต่อมาเวลา 20.00 น. พระบาทสมเด็จพระเจ้าอยู่หัว ทรงฉลองพระองค์เฉลิมพระราชมณเฑียร ทรงพระสังวาลนพรัตน์ราชวราภรณ์และพระสังวาลพระนพ พร้อมด้วย สมเด็จพระนางเจ้าฯพระบรมราชินี เสด็จออกจากพระที่นั่งจักรพรรดิพิมานไปยังพระที่นั่งไพศาลทักษิณ เข้าริ้วขบวนตามผู้นำเทียน พันโท สมชาย กาญจนมณี ถวายขันทองคำพร้อมพานรอง ทรงโปรยเหรียณกษาปณ์หมุนเวียน รัชกาลที่ 10 ชนิดราคา 2 บาท พระราชทานตลอดเส้นทางขบวนเสด็จพระบาทสมเด็จพระเจ้าอยู่หัว และสมเด็จพระนางเจ้าฯพระบรมราชินี เสด็จออกจากพระที่นั่งไพศาลทักษิณ ออกประตูที่เสด็จลงพระมณฑปพระกระยาสนาน เลี้ยวซ้ายออกทางพระทวารพระมหามณเฑียรกำแพงแก้วด้านทิศตะวันออก เลี้ยวขวาไปตามถนนทรงบาตร เลี้ยวขวาผ่านถนนหลังพระมหามณเฑียร เลี้ยวขวาผ่านพระมหามณเฑียรหมู่กลาง เข้าทางพระทวารพระมหามณเฑียรตะวันตก แล้วนำเสด็จไปตามถนนระหว่างพระที่นั่งจักรพรรดิพิมาน และกำแพงแก้วพระมหามณเฑียรด้านใน เลี้ยวขวาผ่านเก๋งนารายณ์ เข้าพระทวารท้องพระโรงหน้าด้านทิศตะวันตก ผู้นำเทียนหยุดที่ท้องพระโรงหน้าเมื่อเสด็จเข้าท้องพระโรงขึ้นพระที่นั่งจักรพรรดิพิมาน ทางอัฒจันทร์ตะวันตก โดยขบวนตามขึ้นไปบนท้องพระโรงกลาง พระบาทสมเด็จพระเจ้าอยู่หัว และสมเด็จพระนางเจ้าฯ พระบรมราชินี ประทับพระราชอาสน์ ท้องพระโรงกลาง พันโท สมชาย กาญจนมณี วางขันทองคำพร้อมพานรองที่โต๊ะบนพระแท่นลด พันตำรวจเอก ธรรมนิธิ วณิชย์ถนอม เชิญพระแสงดาบคาบค่าย เฝ้าฯ อยู่ข้างที่ประทับ ร้อยโท ธนิสร งามพริ้ง เชิญพระสุบรรณศรีบัวแฉก เชิญไปทอดที่บนโต๊ะทองข้างที่ประทับด้านขวา ร้อยโท ฉัตรณรงค์ เรืองพุก เชิญพานพระขันหมากทองคำลงยาองค์ใหญ่เครื่องพร้อม เชิญไปทอดที่บนโต๊ะทองข้างที่ประทับด้านขวา ร้อยเอก อภิชิต มุกข์โตเกียว เชิญพานพระโอสถไปทอดที่บนโต๊ะทองข้างที่ประทับด้านซ้าย ที่เหลือผู้เชิญนำไปมอบให้ พันโท สมชาย กาญจนมณี ที่พระที่นั่งองค์ตะวันออก เสร็จแล้วกลับมา เฝ้าฯ ที่ท้องพระโรงกลาง พันโท สมชาย กาญจนมณี นำพระแสงไปทอดที่บันไดแล้ว รับเครื่องทั้งหมดไปทอดไว้ที่โต๊ะบนชั้นลด รับแมวและไก่ขาว ให้เจ้าพนักงานอัญเชิญไว้ ผู้เชิญเทียนส่งเทียนให้เจ้าพนักงานแล้วไปรวมเฝ้าฯ ที่ท้องพระโรงกลางพลอากาศเอก สถิตย์พงษ์ สุขวิมล เลขาธิการพระราชวัง นายเจริญศักดิ์ คารีขันธ์ นายมนัส เสือเปลี่ยว ลาดพระที่เสร็จแล้ว พันโท สมชาย กาญจนมณี เข้าเฝ้าฯ กราบบังคมทูลเชิญเสด็จ ถอดเครื่องเฉลิมพระราชมณเฑียรไว้ที่โต๊ะบนพระแท่นลด และทอดขันทองคำพร้อมพานรอง มีดอกพอกุลทอง พิกุลเงิน บนแท่นลด เสด็จเข้าห้องพระบรรทม ประทับบนพระแท่นลดพันโท สมชาย กาญจนมณี ทูลเกล้าฯถวายพระแส้ขนหางช้างเผือก นายเจริญศักดิ์ คารีขันธ์ ทูลเกล้าฯถวายจั่นหมากทองคำ นายมนัส เสือเปลี่ยว ทูลเกล้าฯถวายกุญแจทอง ทรงรับแล้ววางไว้ปลายพระที่บนพระแท่นราชบรรจถรณ์ เสด็จขึ้นพระแท่นบรรจถรณ์ ทรงเอนพระองค์ลงบรรทมโดบเบื้องขวาลงสู่พระที่ชาวพนักงานประโคมฆ้องชัย สังข์ แตร และดุริยางค์ เมื่อสุดเสียงประโคมแล้ว เสด็จลงประทับบนพระแท่นลด เสร็จการพระราชพิธี เสด็จประทับพักพระราชอิริยาบถ ณ ห้องกลาง ทิศตะวันออก พระที่นั่งจักรพรรดิพิมานในคืนวันนี้ พระบาทสมเด็จพระเจ้าอยู่หัว พร้อมด้วย สมเด็จพระนางเจ้าฯ พระบรมราชินี ประทับแรม ในพระที่นั่งจักรพรรดิพิมาน